Boksburg-inwoners wakker geskudArgieffoto: Pixabay ’n Ligte aardskudding het Vrydagoggend die Boksburg-omgewing in Gauteng getref. Die Raad vir Geowetenskappe (CGS) het bevestig hul seismologiese departement het om 06:34 ’n aardskudding suidwes van Boksburg waargeneem. Volgens die CGS het die aardskudding 3,5 gemeet. Volcano Discovery het ook die aardskudding op sy webwerf bevestig en gesê die diepte van die skudding blyk 10 km te wees. Dié ligte skudding het inwoners van Boksburg, Alberton, Heidelberg, Germiston, Daveyton, Randburg en selfs Kemptonpark behoorlik op sosiale media aan die praat gehad. Van die inwoners sê hulle was vreesbevange omdat hulle nie geweet het wat aangaan nie. Talle inwoners sê hulle het wakker geskrik toe hulle ’n gedreun hoor. “Dit het gevoel asof ’n vragmotor in ons huis vasgery het,” skryf Collett Botma op Facebook. “Ons hele huis het geruk,” skryf Ziyeka Mzondi op Twitter. Maroela Media het vroeër berig dat aardskuddings in Suid-Afrika nie noodwendig meer gereeld voorkom nie, maar dat dit net beter waargeneem en aangemeld word. Dit volg nadat ŉ reeks aardskuddings die afgelope maand in die Noord-Kaap, die Vrystaat en Limpopo aangemeld is.